**NÁRODNÁ RADA SLOVENSKEJ REPUBLIKY**

## **VIII. volebné obdobie**

Číslo: ...

**...**

# N á v r h

**na prijatie**

uznesenia Národnej rady Slovenskej republiky

k pôsobnosti a právomociam úradníckej vlády Slovenskej republiky

Predkladá:

Miroslav S U J A

Bratislava máj 2023

**NÁRODNÁ RADA SLOVENSKEJ REPUBLIKY**

VIII. volebné obdobie

N á v r h

**UZNESENIE**

**NÁRODNEJ RADY SLOVENSKEJ REPUBLIKY**

z ....................... 2023

k pôsobnosti a právomociam úradníckej vlády Slovenskej republiky

**Národná rada Slovenskej republiky**

1. **v y z ý v a**

úradnícku vládu Slovenskej republiky a jej jednotlivých členov, aby rešpektovali svoj dočasný a úradnícky charakter a zdržali sa rozhodovania o závažných otázkach vnútroštátnej a zahraničnej politiky.

1. **p r i p o m í n a**

úradníckej vláde Slovenskej republiky a jej jednotlivým členom, že svoje pozície zastávajú bez mandátu od občanov a bez vyslovenej dôvery Národnej rady Slovenskej republiky, a preto musia svoje právomoci vykonávať striktne v súlade s ústavnými a demokratickými princípmi Slovenskej republiky vyhýbajúc sa zásadným a kontroverzným rozhodnutiam.

**Dôvodová správa**

Prezidentka Slovenskej republiky vymenovala dňa 15. mája 2023 historicky prvú úradnícku vládu SR.

Vychádzajúc z materiálneho jadra Ústavy Slovenskej republiky a z princípov parlamentnej demokracie, vláda Slovenskej republiky odvodzuje svoju legitimitu
od zákonodarného zboru (NR SR), ktorému sa zodpovedá a ktorý jej vyslovuje dôveru.

Nakoľko súčasná úradnícka vláda má charakter vlády prezidentskej, čo znamená,
že jej členov vrátane predsedu a podpredsedov menovala samostatne prezidentka Slovenskej republiky, takáto vláda nemá mandát od občanov a zatiaľ ani dôveru NR SR. Kompetencie takejto vlády však Ústava Slovenskej republiky vyslovene neobmedzuje, a preto členovia úradníckej vlády môžu nadobudnúť mylný dojem o svojej plnohodnotnej autorite rozhodovať o najzávažnejších otázkach vnútroštátnej a zahraničnej politiky aj napriek tomu, že nikto z členov úradníckej vlády neprešiel demokratickými voľbami a nezískal mandát od občanov.

Toto riziko môže byť obzvlášť zvýraznené zrejmou dočasnosťou ich úradníckeho poverenia, čo môže niektorých členov vlády viesť k pokušeniu prijímať motivované závažné rozhodnutia v kontroverzných témach, keďže sú si vedomí, že o pár mesiacov svoje pozície opustia a občanom sa za svoje rozhodnutia v nasledujúcich voľbách zodpovedať nebudú (pokiaľ len neplánujú vstup do politickej súťaže).

Je preto potrebné, aby Národná rada Slovenskej republiky ako jediný ústavodarný
a zákonodarný orgán SR striktne vymedzila právomoci úradníckej vlády a takúto vládu vyslovene vyzvala a zaviazala, aby svojimi rozhodnutiami alebo rozhodnutiami
jej jednotlivých členov neprekračovala resp. nezneužívala svoje právomoci a kompetencie rešpektujúc svoj dočasný a úradnícky charakter.